Vyf in hof oor kerk se kluis | Netwerk24
Deur Alet Joubert 03 Mei 2017 18:35
Die saak teen vyf mans van Mpumalanga wat na bewering 'n kerk se kluis wou opblaas vir die "Krugerrande" daarin, word op Vrydag 19 Mei hervat.
Hamilton Mathebula (38), Mthabeleng Mngwenya (29), Bheki Nkosi (30), Mthombisi Vicent Hlongwane (25) en Sbongile Eddie Nkosi (25) het Woensdag vlugtig in die landdroshof in Kabokweni verskyn op aanklag van die onwettige besit van 'n ploftoestel.
Die vyf is Vrydagaand (28 April) vasgetrek toe hulle glo na 'n kerk in Chweni in die Khumbulani-trustgebied naby Kabokweni onderweg was.
"Volgens inligting wat ons van die publiek gekry het, wou die verdagtes die kerk se kluis opblaas omdat hulle geglo het daar is kontant en Krugerrande daarin," sê kapt. Dineo Sekgotodi, woordvoerder van die Valke.
Beamptes van die Valke, die taktiese reaksie-eenheid en polisie van Kabokweni het op die inligting gereageer en die mans voorgekeer. 'n Ploftoestel is glo in hul besit gevind, waarop die polisie beslag gelê het. Die motor waarin hulle gery het, 'n BMW, is ook op beslag gelê.
Die mans bly in aanhouding tot hul volgende hofverskyning wanneer hulle om borgtog kan aansoek doen.